
  Mielőtt meghúzták volna a határokat,

  mielőtt aláírták volna az egyezményeket,

  mielőtt újra fellángoltak volna a háborúk,

  mielőtt a Fennmaradottak hatalmas királyságai

  egyáltalán megszülettek volna,

  és a világ mindössze egy ködös

  emlékkép volt,

  amely lassan történetekké, legendává kopott,

  egy lány és a családja küzdött

  a túlélésért.


  


  És a lányt
 Morrighannek

  hívták.

  Egy másik történetet kér, hogy eltöltse az időt, és őt magát is.


  Felkutatom magamban az igazságot, a részleteket egy világról, amely olyan régen letűnt, hogy már abban sem vagyok biztos, létezett-e valaha.


  Egyszer volt, réges-régen,


  amikor még nem szörnyek és démonok uralták a világot,


  amikor a gyermekek szabadon futkoshattak a völgyekben,


  és a fák ágain dús gyümölcsök termettek – akkor városok is álltak, hatalmasak, szépségesek, szikrázó tornyaik az eget érték.


  Varázslat állította őket?


  Magam is gyermek voltam még. Azt hittem, elbírják az egész világ súlyát. Számomra tényleg…


  Igen, varázsból, fényből és az istenek álmából emelték a tornyokat.


  És ott élt egy hercegnő?


  Mosolygok.


  Igen, gyermekem, egy drága kis hercegnő, épp, mint te. A kertje tele volt fákkal, amelyekről férfiökölnyi gyümölcsök lógtak.


  A gyermek kétkedve néz rám.


  Almát még nem látott, férfiak öklét már igen.


  Tényleg vannak ilyen kertek, Ama?


  Többé nincsenek.


  Igen, gyermekem, valahol még vannak. És egy nap te megtalálod őket.


  


  Gaudrel Utolsó Testamentuma

  ELSŐ FEJEZET


  Morrighan


  Nyolcéves voltam, amikor először megpillantottam. Abban a rettenetes percben biztosra vettem, hogy meghalok. Hullarabló volt, és azelőtt még sosem kerültem ilyen közel a fajtájához. Egyedül. Semmim sem volt, amivel megvédhettem volna magamat, leszámítva a néhány követ, amely a lábam mellett hevert, de a félelem túlságosan megbénított, hogy lehajoljak értük. Egy marék kővel különben sem mentem volna sokra. Láttam az oldalára szíjazott kést.


  Egy sziklakövön állt, és kíváncsian nézett le rám. Tanulmányozott. Félmeztelen volt, a haja kusza csomókba állt össze – ő volt maga a barbárság, amelyre mindig figyelmeztettek, akkor is, ha maga is szinte gyerek volt még. Könnyen megszámlálhattam volna a bordáit sovány mellkasán.


  Meghallottam a paták távoli robajlását. A félelemtől megremegtem. Még többen jönnek, és nem tudok hová menekülni! Csapdába estem a hullarabló alatt, a két kisebb sziklakő közötti sötét résben. Nem mozdultam. Lélegzetet sem vettem. Még a tekintetemet sem bírtam elszakítani róla. Mindenestől prédává változtam, néma nyúllá, amelyet sikeresen sarokba szorítottak a vadászok. Meg fogok halni.


  A rabló a magokkal teli zacskót méregette; egész reggel ezeket gyűjtögettem, de siettemben és rémületemben leejtettem, és a magok szétszóródtak a sziklák között.


  Felkapta a tekintetét. Lódobogás és kiáltások zaja töltötte be a levegőt.


  – Szereztél valamit? – Egy erős hang. Az, amelyiket Ama úgy utál. Akiről a többiekkel együtt suttog. Aki ellopta Vendát.


  – Szétszóródtak. Nem bírtam tartani a lépést – felelte a fiú.


  Egy másik, undorodó hang.


  – Semmit sem hagytak hátra?


  A fiú a fejét rázta.


  Még többen kiáltoztak haragosan, aztán újra felhangzott a patadobogás. Elmennek. Elmennek.


  A fiú lemászott a sziklájáról, és ő is elment, anélkül, hogy egy pillantást vetett volna rám, egy szót szólt volna hozzám. Az arcát úgy fordította el, mintha szégyenkezne.

  Ezután két évig nem láttam viszont. A hajszálon múlt megmenekülésem után belém költözött a félelem, és nem merészkedtem ismét távol a törzs­től. Legalábbis egy meleg tavaszi napig nem. Úgy tűnt, a hullarablók elvonultak; az első őszi fagyok óta nem láttuk nyomukat.


  Ő azonban mégis ott volt – egy fejjel magasabbra nőtt azóta, és éppen gyékényt próbált szedni a kedvenc tavacskámnál. Szőke haja csak még kócosabb lett, a válla kissé megszélesedett, a bordái ugyanúgy kilátszottak. Néztem növekvő bosszúságát, ahogy a gyékény szárai egymás után elpattantak a kezében, és csak hasznavehetetlen töredékek maradtak az ujjai között.


  – Türelmetlen vagy.


  Megpördült, kést rántott.


  Hiába voltam még csak tízéves, tudtam, veszélyes, ha megmutatom magam. Azt sem tudtam, miért teszem, főleg azután nem, hogy a szemét megláttam. Vad és éhes volt a pillantása, és egyáltalán nem ismert fel.

  – Vedd le a bakancsodat – folytattam. – Megmutatom.


  Amikor közelebb léptem, a levegőbe döfött, én azonban leültem, és levettem a saját borjúbőr mokaszinomat. A szemem mindvégig rajta tartottam, arra számítva, hogy a végén talán mégis menekülnöm kell.


  Ahogy a félelme csillapodott, vad, üveges tekintete is megváltozott, és végül megjelent az arcán a felismerés. Én többet változtam két év alatt, mint ő. Leeresztette a kését.


  – Te vagy az a lány a sziklák közül.


  Bólintottam, és a bakancsaira mutattam.


  – Vedd azokat le! Ha a bengyeléket akarod kiszedni, bele kell gázolnod a vízbe.


  Lerántotta a lábbeliket és követett, térdig a tavacskába, ahol a szárak csomókban álltak közöttünk. Megmondtam neki, hogy a láb­ujjával tapogassa ki őket, ásson le az iszapba, lazítsa meg a kövér, húsos gumót, mielőtt kihúzná. A lábujjainknak ugyanannyit kell dolgoznia, mint a kezünknek.


  Nem sok szót váltottunk. Mit mondhat egymásnak egy hullarabló és a Fennmaradottak egy gyermeke? Mindössze az éhségünk volt ugyanolyan. Mégis úgy tűnt, hogy megérti: ezzel fizetem vissza a két év előtti könyörületét.


  Amikor eljött az ideje, hogy elváljunk, a zsákja tele volt dús bengyelékkel.


  – Ez most már az én tavam – közölte élesen, amikor a nyergéhez kötötte a zsákot. – Ne gyere többé a közelbe.


  Hogy nyomatékot adjon a szavainak, a földre köpött. Tudtam, mit jelent ez valójában: hamarosan a többiek is megjelennek itt. Veszedelmes lesz.


  – Mi a neved? – kérdeztem, mikor nyeregbe szállt.


  – Te senki vagy! – csattant fel, mintha egy egészen más kérdés jutott volna el a füléig. Elhelyezkedett ültében, aztán vonakodva lenézett rám. – Jafir de Aldrid – felelte.


  – Én pedig…


  – Tudom ki vagy. Morrighan.


  Azzal elügetett. Négy év telt el, mielőtt ismét láttam volna, és mindvégig azon töprengtem, honnan tudja a nevemet.


  MÁSODIK FEJEZET


  Morrighan


  Kimerülten érkeztem aznap vissza a táborba. Úgy tűnt, a félelem a véremben van. Sosem engedte lankadni a figyelmemet, ám tízéves koromra belefáradtam. Már kisgyerekként megtanultam, hogy mi mások vagyunk. Ez segített a túlélésben – ugyanakkor azt is jelentette, hogy a többiek jóformán mindent észrevettek, a titkokat, a kimondatlan dolgokat is. Ama, Rhiann, Carys, Oni és Nedra birtokolták a legerősebb tudást. És persze Venda, de ő már nem volt velünk. Róla nem beszéltünk.


  Ama – őszülő fekete haját szoros fonatba fogta – fel sem nézett a kosárnyi babról, úgy mondta:


  – Pata szerint elhagytad a tábort, amíg távol voltam.


  – Csak a sziklafal mögötti tavacskáig mentem, Ama. Nem messze.


  – Az éppen elég messze van. Egy hullarablónak egy perc is elég, hogy elragadjon.


  Nem most először került ez szóba. A hullarablók vad, vakmerő nép voltak, tolvajok és barbárok, akik más munkájának gyümölcsét prédálták. Néha gyilkoltak is, ha a kedvük épp úgy hozta. A hegyek, a romok között rejtőztünk, csöndben lépdeltünk, halkan beszéltünk – az üres világ falai takartak el minket, és ahol a falak már porrá omlottak, a magas fű rejtett el.


  Néha azonban ez sem volt elég.


  – Óvatos voltam – suttogtam.


  – Mi vitt a tóhoz? – kérdezte Ama.


  Üres kézzel tértem haza, semmit sem tudtam felmutatni a kiruccanásból. Amint Jafir ellovagolt, én is visszaindultam. Nem hazudhattam Amának: a hallgatásában ugyanannyi kérdés volt, mint a szavaiban, és mindig tudta.


  – Megláttam ott egy rablófiút. A gyékényt tépdeste.


  Rám villant a tekintete.


  – Csak nem azt akarod mondani…


  – A fiút Jafirnak hívják.


  – Tudod a nevét? Beszéltél vele? – Ama talpra ugrott, a babok szétrepültek az öléből. Megragadta a vállamat, hátrasimította a hajamat, hogy megvizsgálhassa az arcomat. A kezei hevesen jártak fel-alá a karomon, kereste, megsérültem-e. – Jól vagy? Bántott? Hozzád ért?


  A pillantása kiélesedett félelmében.


  – Ama, nem bántott – jelentettem ki határozottan, hogy megnyugtassam. – Csak azt mondta, hogy ne menjek többé a tóhoz. Mert az már az övé. És egy zsák bengyelét vitt magával.


  Ama arckifejezése megkeményedett. Tudtam, mit gondol – mindent elvesznek –, és ez igaz is volt. Valóban elvettek mindent. Ahányszor letelepedtünk egy völgy távolabbi felén, vagy egy réten, esetleg az elhagyott épületek között, mindig megjelentek, és az elrabolt javainkért félelemmel fizettek. Most már bántam, hogy megmutattam Jafirnak, miként áshatja ki a bengyeléket. Semmivel sem tartoztunk a rablóknak, hiszen már annyi mindent elvettek tőlünk.


  – Ez mindig így volt, Ama? Ők nem tartoznak a Fennmaradottak közé?


  – Kétféle ember marad életben: aki kitartó és aki kirabolja.


  A látóhatárt nézte, aztán fáradtan sóhajtott.


  – Gyere, segíts összeszedni a babot! Holnap elindulunk egy másik völgybe. Messzire.


  Nem volt olyan völgy, amely elég messze lett volna a rablófajzatoktól. Úgy szaporodtak, mint a szúrós gaz a fű között.


  Nedra, Oni és Pata morgott, de beleegyeztek. Hallgattak Ama szavára, mert ő volt a legöregebb, a törzsünk vezetője, az egyetlen, aki emlékezett rá, milyen volt az élet Azelőtt. Amellett hozzászoktunk a vándorláshoz, a békés, gazdag völgy kereséséhez. Kell, hogy létezzen valahol. Ama megmondta. Ő maga látta a saját szemével, még gyermekkorában, mielőtt a föld alapzata megrendült, mielőtt a csillagok lezuhantak az égből. Valahol kell lennie egy helynek, ahol biztonságban vagyunk tőlük.


  HARMADIK FEJEZET


  Jafir


  Letöröltem az orromból csorgó vért. Annál több eszem volt, hogysem kést rántsak – bár nem leszek mindig egy fejjel alacsonyabb Steffannál. Úgy tűnt, ezzel ő is tisztában van. Mostanában egyre kevesebbszer kapott visszakézből szájon.


  – Egész nap oda voltál, és csak egy zsák gazt tudsz felmutatni? – ordította.


  Piers a pipáján pöfékelve figyelte Steffan elő­adását.


  – Az is több, mint amit a te kezedben látok – jegyezte meg.


  A többiek röhögtek; remélték, Piers sértése eléggé felbosszantja Steffant, hogy verekedéssé fajuljon a helyzet, ő azonban csak undorodva félrelegyintette Piers megjegyzését.


  – Nem hozhatok mindennap szopós malacot. Mindannyiunknak értékes dolgokkal kell hozzájárulni az életünkhöz.


  – Te elloptad azt a malacot – közölte Piers. – Ötpercnyi erőfeszítésedbe telt.


  – És akkor mi van, vénember? Megtöltötte a hasadat vagy nem?


  – Az enyémet nem – horkant fel Liam. – Kettőt kellett volna lopnod.


  Fergus feléjük hajított egy követ, azzal, hogy mind hallgassanak el. Éhes volt.


  Minden este ugyanez zajlott le; a táborunkban heves szavak, néha heves öklök is repkedtek – ugyanakkor az erőnket is egymásból nyertük. És erősek voltunk. Senki sem húzott velünk ujjat, mert félt a következményektől. Lovaink voltak. Fegyvereink voltak. Kiérdemeltük a jogot, hogy levágjunk másokat.


  Laurida magához intett. Kiborítottam a zsákomat, aztán együtt nekiálltunk levágni a gumókról a zsenge gumókat, meghámozni a szívósabb szárakat. Tudtam, hogy ő örülni fog. Szerette a zöld hajtásokat, amelyeket zsírban kisütött, a vaskosabb szárakból pedig lisztet őrölt. A kenyér ritkaságszámba ment nálunk – hacsak nem loptunk azt is.


  – Hol találtad őket? – kérdezte Laurida.


  – Miket? – néztem rá riadtan.


  – Ezeket – emelt a magasba egy maréknyi gyékényszárat. – Mi van veled, megsütötte a nap az agyadat?


  A szárak. Persze. Csak azokra gondolt.


  – Egy kis tónál. Mit számít? – kérdeztem élesen.


  Erre halántékon csapott, aztán közelebb hajolt, hogy megvizsgálja véres orromat.


  – Egyszer be fogja törni – morgott. – És az lesz a legjobb. Úgyis túl szép az arcod.


  A tavacska máris kiment a fejéből. Nem árulhattam el, hogy a lány talált énrám a vízparton, hogy ő követett, ő közelített meg észrevétlenül, nem pedig fordítva – különben egy vérző orrnál jóval többet kaptam volna. Szégyenletes, ha valaki meglep, főleg, ha közülük való. Az ő fajtájuk ostoba. Lassú. Gyenge. A lány már azzal elárulta az ostobaságát, amikor megmutatta, hogyan szerezzek ennivalót.


  Másnap visszamentem a tóhoz, de elrejtőztem a sziklák mögé, úgy vártam, hogy megérkezzen. Egy óra múlva begázoltam a nádasba, bugás szálakat szedni, hátha ezzel előcsalom, de nem vált be. Talán a lány nem volt olyan ostoba, mint a többiek. Talán tényleg felfogta a figyelmeztetésemet. Igen, Jafir elijesztette. Ez most már az én tavacskám, Jafir tava, egyszer s mindörökre.


  Megpakoltam a zsákomat, és tovább lovagoltam délnek, hogy felkutassam a táborukat. Nekik nem voltak lovaik – erről gondoskodtunk –, úgyhogy nem élhettek messze a víztől. Mégsem láttam a nyomát.


  – Morrighan – suttogtam, hogy kóstolgassam a nevet. Mor-igen.


  Harik még az én nevemet sem tudta, valahányszor eljött, mindig máshogy szólított. De a lányét igen. Miért tudja a földrész leghatalmasabb harcosa egy sovány, gyenge gyereklány nevét? Főleg egy közülük valóét?


  Amikor megtalálom, kiszedem belőle. És aztán a nyakához tartom majd a késemet, amíg zokogva nem könyörög, hogy eresszem el. Éppen, ahogy Steffan és Fergus tették a törzsbéliekkel, akik elrejtették előlünk az ételt.


  Egy domb tetejéről végignéztem a völgyeken. Üresek voltak, csak a szél borzolta itt-ott a füvet.


  A lány jól tudott rejtőzni. Még négy évig nem is találtam rá.


  NEGYEDIK FEJEZET


  Morrighan


  – Itt! – jelentette ki Pata. – Ez jó hely.


  Egy kanyargós ösvény hozott ide minket, egy nehezen követhető út, amelyet én segítettem megtalálni. A tudás kicsírázott bennem, és egyre erősebbé vált.


  Ama a fák sűrűjét nézte. Aztán a kalyibákat, amelyek tetőt nyújthattak a fejünk fölé. Aztán a hegyeket és magas kiszögelléseket, amelyek elrejtettek. De legtovább a törzset nézte. Fáradtak voltak. Éhesek. Gyászoltak. Rhiann egy hullarabló kezétől halt meg, mert nem akarta elereszteni a karjában szorongatott gödölyét.


  Végül felmérte a kicsiny völgyet, és bólintott. Én is ugyanolyan jól hallottam a törzs szívverését, mint ő. Gyenge volt. Fájdalmas.


  – Itt – jelentette ki ő is, és a többiek lerakták a csomagjaikat.


  Megvizsgáltam az új otthonunkat, már ha egyáltalán annak lehetett nevezni. A nagyrészt fából készült épületek veszedelmesek voltak, és elhanyagolva, félig romba dőlve álltak. Az évtizedek és persze a hatalmas vihar megtették a magukét. Bármikor összedőlhettek – a nagy részük már meg is tette –, de a maradék deszkákból össze tudunk ácsolni valami menedéket. Talán olyan szállást alakíthatunk ki, amely néhány napnál hosszabb időre szól. Én csak ezt ismertem, örökké mozgásban voltunk, ám tudtam, volt idő, amikor az emberek egy helyben éltek, akár egy élet hosszán át is. Ama mondta, és néha magam is odaálmodtam magam.


  Álmomban előfordult, hogy olyan helyeken jártam, amelyeket a szememmel sosem láttam, felhőkbe vesző üvegtornyok előtt, hatalmas kertekben, ahol a fák roskadoztak a piros gyümölcsöktől, meleg, puha ágyakban, ahonnan függönnyel díszített ablakokon láthattam ki. Ezek voltak a helyek, amelyeket Ama leírt a történeteiben, ahol a törzs minden gyereke herceg lehetett volna és hercegnő, a gyomruk mindig tele. Egyszer volt, hol nem volt – a régi világ nem volt többé.


  Az elmúlt hónapban, Rhiann halála óta nem maradtunk egy-két napnál tovább sehol. A rablóbandák még azután is kergettek minket, hogy elvették az ételünket. A legrosszabb Rhiann esete volt – azóta hetekig gyalogoltunk, és útközben alig gyűjtöttünk valamicskét. A déli vidék nem bizonyult biztonságosabbnak az északinál, keletre pedig Harik uralkodott, a karja és a hatalma egyre messzebbre ért el. Nyugatra, a hegyeken túl még mindig a vihar betegsége fenyegetett, ráadásul szabadon prédáltak a ragadozók. Hozzánk hasonlóan ők is kiéhezettek voltak, és bárkit elragadtak, aki elég ostoba volt, hogy közel merészkedjen. Legalábbis így hallottam – senki, akit ismertem, nem szelte át a meddő hegyeket. Minden oldalról bezárult a világunk, és csak egy apró sarkot kereshettünk, ahol elbújhattunk benne. De legalább itt voltunk egymásnak. Hogy begyógyítsuk a Rhiann elvesztése okozta sebet, még szorosabban összefogtunk.


  És persze a Venda után maradt sebet is. Hatéves voltam, amikor elhagyott minket. Pata szerint a vihar pora betegítette meg. Oni szerint kíváncsi volt, de ő is úgy mondta, mintha ez kórság lenne. Ama szerint ellopták, és a többi miadre egyetértett vele.


  Nekiláttunk, hogy letáborozzunk. Nagy reményekkel vágtunk bele, ez a kicsiny völgy megfelelőnek tűnt. Senki nem jön ide, víz pedig bőséggel akad a környéken. Oni azt mondta, nem messze látott egy fénymagfűrétet, azon túl pedig egy tölgyest.


  Összesen tizenkilencen voltunk. Tizenegy nő, három férfi, öt gyerek. Én voltam a legidősebb gyerek, három év volt az előnyöm. Emlékszem, azon a tavaszon eltávolodtam a többiektől. A játszadozásuk bosszantott. Tudtam, hamarosan rám talál valami változás, ám amennyire egyhangúan az életünk telt, el sem bírtam képzelni, mi lenne az. Minden napunk ugyanolyan volt, mint az azelőtti. Túléltünk. Féltünk. És néha nevettünk. Miféle új érzés támadt fel bennem? Abban sem voltam biztos, hogy örülök neki. Az éhség korgásához hasonlított.


  Mindannyian segítettünk a fadarabok elrendezésében. Néhányra hatalmas betűk voltak felfestve, amelyek valaha valaminek a részét képezték – töredékes üzenet, immár nem fontos. Valaki rozsdás fémlemezeket talált – ezeket a kőrakásokhoz támasztottuk.


  Megmarkoltam egy széles deszkát, amelyen kék foltok díszlettek. Ama festéknek nevezte; azt mondta, egykor a világ mindenféle színű festéktől pompázott. Ma már csak az égen akadt kékség, meg a tiszta vízben, ahol tükröződött, mint a tavacskában, ahol Jafirral találkoztam. Négy tél telt el azóta. Átfutott az agyamon, hogy vajon életben van-e még. A mi törzsünk ugyan az éhhalál szélén egyensúlyozott, de a hullarablók valami más, rosszabb dolog peremén táncoltak. Ők nem törődtek az övéikkel úgy, ahogy mi.


  ÖTÖDIK FEJEZET
OEBPS/Images/cover.jpg
M@»RRI%AN

A KIRALYSAG NEVADG,
A FENNMARADOTTAK KRONIKAINAK

MARY E. PEARSON

VTR IWOIUODOOWOWOWOWIB WYY

D STTIT 707707707777 77777777777 777777777 77777777






OEBPS/Images/img4.jpg





OEBPS/Images/img3.jpg





OEBPS/Images/img6.jpg






OEBPS/Images/img5.jpg





OEBPS/Images/img8.jpg





OEBPS/Images/img7.jpg










OEBPS/Images/img2.jpg





OEBPS/Images/img1.jpg





